አሜሪካም ሆነ ግብጽ እንዲሁም የዐረብ ሊግ በታላቁ የኢትዮጵያ ሕዳሴ ግድብ ላይ ፍጹም ተቀባይነት የሌለውን ኢ-ፍትሐዊ አቋማቸውን ሊያርሙ እንደሚገባ በአማራ ክልል የምሁራን መማክርት ጉባኤ አሳሰበ፡፡
ባሕር ዳር፡ የካቲት 28/2012 ዓ.ም (አብመድ) የምሁራን መማክርት ጉባኤው ታላቁ የኢትዮጵያ ሕዳሴ ግድብን በተመለከተ አስፈላጊውን ሙያዊ አስተዋጽኦ ለማድረግ ዝግጁ መሆኑን አስታውቋል፡፡
በታላቁ የኢትዮጵያ የሕዳሴ ግድብ የግንባታ ሂደት ላይ የአሜሪካ እና የግብጽ መንግሥታት እያራመዱት ያለውን ተቀባይነት የሌለው አቋም በተመለከተ በአማራ ክልል የምሁራን መማክርት ጉባኤ የተሰጠ መግለጫ፡፡
በዝባዥ እና አረመኔ የሆነው የቅኝ አገዛዝ ሥርዓት በዓለማችን ከተወገደ በኋላ ባለው የዓለም አቀፍ ሕግ መርሆ መሠረት የሀገራት የሉዓላዊነት መገለጫ ከሆነው አንዱ ድንበር ተሻጋሪ ወንዞችን ጨምሮ በግዛታቸው የሚገኙ የተፈጥሮ ሀብቶችን ያለምንም የውጭ ኃይል ጣልቃ ገብነት ለሀገራቸው ልማት እና ብልጽግና ማዋላቸው ነው፡፡ ይህ በግዛታቸው የሚገኙ የተፈጥሮ ሀብቶችን ያለማንም ጣልቃ ገብነት የመጠቀም መብት የቅኝ ግዛት ሥርዓት ያከተመ መሆኑን እንዲሁም በተፈጥሮ ሀብቶቻቸው ላይ ቋሚ የሆነ ሉዓላዊነት ያላቸው መሆኑን የሚያረጋግጥ ነው። ይህ ደግሞ ሀገራት ፈርመው ባጸደቋቸው የተባበሩት መንግሥታት ሁለቱ የሰብዓዊ መብት ቃል-ኪዳኖች፣ በአፍሪካ ኅብረት የሰዎች እና የሕዝቦች መብት ‹ቻርተር› ዕውቅና የተሰጠው ነው፡፡
በተጨማሪም የተባበሩት መንግሥታት ድርጅት ጠቅላላ ጉባኤ በ1962 (እ.ኤ.አ) በተፈጥሮ ሀብቶች ላይ የሚኖርን ቋሚ ሉዓላዊነት (Permanent sovereignty over natural resources) በተመለከተ ባወጣው መግለጫ ሀገራት በተፈጥሮ ሀብታቸው ላይ ያላቸውን ቋሚ የሉዓላዊነት መብት መጣስ የተባበሩት መንግሥታትን ቻርተር መንፈስ እና መርሆችን የሚጥስ ከመሆኑም በላይ ዓለም አቀፍ ትብብር እንዳይጎለብት እና ዓለም አቀፍ ሠላም እንዳይኖር ያደርጋል ሲል መግለጹ የሚታወስ ነው። ኢትዮጵያ ሀገራችን ለቅኝ ግዛት ያልተንበረከከች እና በተፋጥሮ ሀብቶቿ ላይ ያላትን ቋሚ የሉዓላዊነት መብት አሳልፈ ሰጥታ የማታውቅ ሀገር ናት።
በእርግጥ አቅም እና ሁኔታዎች አልፈቅድ ብለው እስካሁን ድረስ የተፈጥሮ ሀብቶቿን በተገቢው መንገድ አልምታ ሕዝቦቿን ከድህነት አውጥታ ራሷን ከበለጸጉት ሀገራት ተርታ ሳታሰልፍ ቀርታለች፡፡ ድህነትን አጥፍቶ ከበለጸጉት ሀገራት ጎን ለመሰለፍ ተፈጥሮ የለገሰቻትን ሀብቶቿን ዘላቂ ልማትን በሚያረጋግጥ መልኩ መጠቀም ይኖርባታል። ውስጣዊ አቅሙ እና ችሎታው እስካለ ድረስ ይህን ለማድረግ የማንም ይሁንታ እና ፈቃድ አያስፈልጋትም።
የታላቁ የኢትዮጵያ ሕዳሴ ግድብ ግንባታም በዚሁ እሳቤ የተቃኘ ነው፡፡ በተጨማሪም ኢትዮጵያ ግድቡን በሥራ ላይ በማዋል በዓባይ ላይ ያላትን ፍትሐዊ ድርሻ መጠቀሟ ግብጽን ጨምሮ በታችኛው የተፋሰስ ሀገራት ላይ ጉዳት የማያደርስ መሆኑ ብቻ ሳይሆን ከፍተኛ ጥቅም እንደሚያስገኝ ይታወቃል። ለዚህም ነው የኢትዮጵያ ሕዝብ ከጫፍ ጫፍ በመነቃነቅ ከጉሮሮው ቀንሶ የቻለውን ሁሉ ለግንባታው ያዋጣው እና እያዋጣ የሚገኘው።